નવસારીમાં પાર્કિંગ અંગે ભારે વિરોધાભાસની સ્થિતિ છેલ્લા કેટલાક સમયથી સર્જાઇ છે. જ્યાં લગભગ આખા શહેરમાં રોડ ઉપર યા રોડ લગોલગ વાહન પાર્કિંગ થઇ ટ્રાફિકની સમસ્યા સર્જાઇ રહી છે ત્યાં નગરપાલિકાએ વાહન પાર્કિંગ માટે જ ટાટા હોલ નજીક બનાવેલ વિશાળ ‘પાર્કિંગ પ્લોટ’ ખાલી જ જોવા મળી રહ્યો છે. રહેણાંક ઉપરાંત કોમર્શીયલ બાંધકામોમાં અપૂરતા પાર્કિંગની સુવિધાને કારણે વાહનચાલકો રોડ ઉપર જ પાર્કિંગ કરતા જોવા મળે છે. શહેરમાં પાર્કિંગ માટે જગ્યા તો ઊભી કરાઇ છે પરંતુ તેનો ઉપયોગ જ હાલ થઇ રહ્યો નથી. ઉપરાંત ફુટપાથોનો ઉપયોગ પણ મહદ અંશે પાર્કિંગ માટે જ થઇ રહ્યો હોવાનું જણાયું છે.